માતાજીના મંદિરે ૧૮મી ઓક્ટોબરે રાત્રે પલ્લી બનાવવાની શરૂઆત કરવામાં આવી હતી અને સવારે ૪.૪૦ કલાકે મંદિરેથી પલ્લીનું પ્રસ્થાન થયુ હતું. ગામના ૨૭ ચકલાઓમાં ફરીને પલ્લી સવારે સાતના અરસામાં મંદિરે પરત ફરી હતી. પલ્લી યાત્રાનું સમગ્ર વિશ્વમાં લાઈવ વેબકાસ્ટ કરવામાં આવ્યુ હતું, જેનો હજારો શ્રદ્ધાળુઓએ લાભ લીધો હતો. પલ્લીમાં હેયૈહૈયું દળાય તેવી ભીડ હોવાના કારણે ચાર લાખથી વધુ શ્રદ્ધાળુઓ સાંજથી જ રૂપાલ પહોંચી ગયા હતા અને પોતાની જગ્યા પસંદ કરી લીધી હતી. ભક્તોના ઘોડાપૂર વચ્ચે કોઈ અનિચ્છનિય બનાવ ન બને તે માટે ચુસ્ત પોલીસ તંત્ર ગોઠવવામાં આવ્યો હતો. પોલીસની હાજરી છતાં પાકિટમારો અને મોબાઈલચોરોએ તરખાટ મચાવ્યો હતો. ૧૦૦થી વધુ લોકોના પાકિટ-મોબાઈલ ચોરાઈ ગયા હોવાની શક્યતા છે. પાકિટમારોથી સાવચેત રહેવા માટે સતત સૂચનાઓ અપાતી હતી.